Одлуком Наставно-научног већа Филозофског факултета у Нишу бр. 186/1-5-3-01 од 12. јуна 2020. године именована сам за једног од рецензената за давање стручне оцене рукописа *ПРАВОПИСНА И ДРУГА ЈЕЗИЧКА ВЕЖБАЊА* аутора проф. др Јордане Марковић, доц. др Маје Вукић и доц. др Александре Јанић.

РЕЦЕНЗИЈА

Рукопис *Правописна и друга језичка вежбања* проф. др Јордане Марковић, доц. др Маје Вукић и доц. др Александре Јанић представља помоћни уџбеник сачињен за потребе предмета Правопис на студијском програму Србистика на Филозофском факултету у Нишу. Према речима аутора, резултат је „дугогодишњих припрема ауторâ ове књиге за часове правописних и других језичких вежбања“ (5). Основна му је сврха усвајање правила из *Правописа српскога језика* Матице српске из 2010. године.

Рукопис има 207 страна преломљеног текста и, након напомена аутора (4–5), чине га следеће целине: I. *Гласови и гласовне промене* (11–36), II. *Писање великог и малог почетног слова* (37–47), III. *Састављено, растављено и полусложеничко писање речи* (48–54), IV. *Подела речи на слогове* (55), V. *Скраћенице* (56–61), VI. *Могућност двојаког писања* (62–64), VII. *Писање страних имена* (65–66), VIII. *Интерпункцијски знаци* (67–71), IX. *Уочавање и исправка правописних и других језичких грешака у реченицама* (72–91), X. *Тестови за вежбање* – 15 тестова (92–134), *Образац за писање захтева, молбе, приговора* (135), *Решења* (136–204), при чему су у овом поглављу дата решења свих задатака из овог практичног помагала за усвајање правописних правила српског језика.

Одељци су осмишљени тако да се на почетку дају основна правила за одговарајући део правописне материје (нпр. код гласовних промена: рефлекси јата у савременом српском језику, писање графема *ј* и *х*, палатализација и сибиларизација, јотовање, једначење сугласника, упрошћавање сугласничких група, промена *л* у *о*, непостојано *а*, преглас вокала, покретни вокали; писање малог и великог почетног слова итд.), а затим следе тематска вежбања чија су решења дата на крају књиге. Иако су правила сведена на кључне препоруке, вежбања која их прате осмишљена су тако да се примене и упамте основна правила и самостално изведу закључци о изузецима, што уз коришћење важећег *Правописа српског језика* треба да олакша и убрза овладавање ортографском нормом. У одељку *Тестови за вежбање* задаци су конципирани тако да комбинују различите тематске области и најчешће језичке погрешке. Циљ је, по речима аутора, био „усвојити правила или уочити изузетке” (5) и да корисник „развије осећај за примену правила или изузетка од правила, као и да створи навику да одговор тражи у важећем *Правопису српског језика* кад год има правописну недоумицу, а не на интернету” (5).

Као посебну вредност ове збирке правописних правила и вежбања треба истаћи поглавља *Могућност двојаког писања* (уз упозорење да некада ипак постоји разлика у значењу), *Уочавање и исправка правописних и других језичких грешака у реченицама* (одабрана вежбања уз која су дата нека правила, нпр. о промени по падежима мушких и женских личних имена и презимена или о рекцији уз бројеве), као и *Образац за писање захтева, молбе, приговора*. Ова упутства, која се не срећу често у практикумима ове врсте, надилазе најчешћи тип језичких помагала и чине да се *Правописна и друга језичка вежбања* могу сматрати приручником за стицање основне језичке културе, што је неопходно студентима Србистике.

Сматрамо да ће овако одабран материјал, пропраћен изузетно богатом збирком занимљивих и инспиративних тестова, са решењима датим на крају књиге, корисно послужити студентима и на часовима вежби и за самостално учење, те *Правописна и друга језичка вежбања* проф. др Јордане Марковић, доц. др Маје Вукић и доц. др Александре Јанић са великим задовољством **препоручујемо за штампу**. Будући да сличних практикума нема у великој мери у универзитетској пракси у Србији, верујемо да ће бити од користи и онима који не студирају на Филозофском факултету у Нишу, као и широј публици.

У Нишу, 29. 6. 2020. године

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Надежда Д. Јовић

редовни професор Филозофског факултета у Нишу